RÅDETS RESOLUTION af 8. juli 1996 om hvidbogen »En energipolitik for Den Europæiske Union« (96/C 224/01)

RÅDET FOR DEN EUROPÆISKE UNION HAR -

som henviser til Rådets resolution af 23. november 1995 om grønbogen »Mod en energipolitik i Den Europæiske Union« (1),

som henviser til den analyse af energisektoren, der findes i »Europæisk energi frem til 2020 - en arbejdshypotese«,

som henviser til Kommissionens hvidbog »En energipolitik for Den Europæiske Union« af 13. december 1995,

som henviser til Kommissionens hvidbog om vækst, konkurrenceevne og beskæftigelse,

som henviser til Kommissionens femte miljøhandlingsprogram »Mod en Bæredygtig Udvikling«,

og som tager følgende i betragtning:

Energisektoren har en afgørende rolle at spille i Fællesskabets globale bestræbelser på at øge sin industris konkurrenceevne og sin forsyningssikkerhed, fremme en bæredygtig udvikling på det økonomiske og sociale område samt forbedre borgernes livskvalitet, under hensyn til de forpligtelser, der følger af rammekonventionen om klimaændringer;

en tilfredsstillende integrering af energipolitkken i andre relevante politikker må nødvendigvis være et led i Fællesskabernes generelle økonomiske mål;

Fællesskaberne skal, i overensstemmelse med traktaternes bestemmelser og uden at foregribe erklæring nr. 1 i slutakten til traktaten om Den Europæiske Union, tage de store udfordringer i energisektoren op ved at bruge de eksisterende instrumenter og ved at sikre, at der på fællesskabsniveau er sammenhæng mellem medlemsstaternes energipolitikker og de valg, de træffer, på grundlag af indbyrdes aftalte mål som omhandlet i resolutionen af 23. november 1995;

energipolitikken skal udformes under hensyn til de langsigtede økonomiske udsigter for energisektoren og den politiske risiko, der er forbundet med eksterne forsyningskilder og markeder; det er nødvendigt at udvise smidighed og tilpasningsevne i forbindelse med fastlæggelsen og gennemførelsen af en energipolitik på fællesskabsplan;

sikring og forbedring af pålidelige energiforsyninger på økonomisk acceptable betingelser er fortsat et centralt mål for Fællesskabets energipolitik;

rammerne for energipolitikken skal fastlægges i overensstemmelse med princippet om et åbent marked med fri konkurrence, der tager hensyn til de forskellige markedsstrukturer og aspekterne i forbindelse med tjenesteydelser af almindelig økonomisk interesse, i overensstemmelse med artikel 90 i traktaten om oprettelse af Det Europæiske Fællesskab;

energiudviklingen i Fællesskabet påvirkes i stigende grad af eksterne faktorer, og det er derfor nødvendigt at bestræbe sig på at sikre, at Fællesskabet indtager en sammenhængende og konsekvent holdning i energispørgsmål over for tredjelande;

der skal være konsekvens i de energipolitiske initiativer og i Fællesskabets miljømæssige mål, og der skal tages hensyn til de forskellige instrumenter, der er til rådighed;

sideløbende med udvikling af indenlandske og vedvarende energikilder bør energieffektive teknologier, energieffektivitet og energibesparende foranstaltninger udvikles fuldt ud med henblik på omkostningseffektivitet på lang sigt og bør fremmes ved anvendelse af alle fællesskabsinstrumenterne i samarbejde med medlemsstaterne, når disse tager initiativer på nationalt plan;

bæredygtige energipolitiske løsninger kan skabe større social og økonomisk samhørighed, især i Fællesskabets mindre udviklede områder -

1. NOTERER sig med tilfredshed, at der på grundlag af grønbogen har fundet omfattende og gennemsigtige konsultationer sted med medlemsstaternes energimyndigheder og de organisationer, der repræsenterer energileverandører og -brugere i Fællesskabet, og opfordrer Kommissionen til at fortsætte konsultationsprocessen inden for rammerne af en energipolitik på fællesskabsplan;

2. HILSER hvidbogen »En energipolitik for Den Europæiske Union« VELKOMMEN som et brugbart grundlag for videre drøftelser, idet den bekræfter nødvendigheden af at forene kravene om konkurrenceevne, forsyningssikkerhed og miljøbeskyttelse, samtidig med at der tages hensyn til nærhedsprincippet og den økonomiske og sociale samhørighed;

3. ER AF DEN OPFATTELSE, at alle traktatens instrumenter må tages i brug, hvis Fællesskabet skal kunne nå sine mål. Dette indebærer bl.a., at:

- det indre energimarked skal fungere bedre, og især at det indre marked for elektricitet og gas skal gennemføres fuldt ud

- de generelle konkurrenceprincipper og principperne for tjenesteydelser af almen økonomisk betydning, uanset hvor de gør sig gældende og på vilkårene i traktaten om oprettelse af Det Europæiske Fællesskab, skal respekteres;

- der skal udarbejdes standardiseringsprogrammer med henblik på at fremme energieffektiviteten samt nye og vedvarende energikilder

- der skal lægges en konsekvent strategi på miljøområdet

- de transeuropæiske net skal udvikles

- energien skal prioriteres højt i kommende forskningsprogrammer

- der skal fastlægges en konsekvent strategi over for tredjelande ;

- udarbejdelsen af programmer vedrørende energieffektivitet og nye og vedvarende energikilder skal ske på en mere sammenhængende måde, så budgetmidlerne kan udnyttes mere effektivit;

4. FINDER at de aftalte fælles energimålsætninger, som er omhandlet i resolutionen af 23. november 1995, bør gennemføres på fællesskabsplan og OPFORDRER Kommissionen til at iværksætte en samarbejdsproces mellem Fællesskabet og medlemsstaterne for at sikre, at der er overensstemmelse mellem Fællesskabets og medlemsstaternes energipolitikker og disse målsætninger;

5. FINDER, at Fællesskabets afgørelser på energiområdet skal træffes på baggrund af en fælles analyse af energisituationen og af fremtidige tendenser og OPFORDRER Kommissionen til at tilrettelægge et samarbejde mellem medlemsstaterne om energiundersøgelser som anført i resolutionen af 23. november 1995;

6. ER AF DEN OPFATTELSE, at fremme af nye og vedvarende energikilder og energieffektivitet kan yde et værdifuldt bidrag til at skabe et sikrere og sundere miljø og sammen med udviklingen af indenlandske energikilder medvirke til at gøre Fælleeskabet mindre afhængigt af energiforsyninger fra tredjelande og bidrage til at skabe økonomisk vækst og nye arbejdspladser;

7. FINDER, at åbningen af det indre energimarked og energirelaterede miljøspørgsmål kræver transparente økonomiske indikatorer, og HENSTILLER til Kommissionen, at den aflægger rapport om effektiviteten af de gældende foranstaltninger til sikring af transparensen, og om nødvendigt tilkendegiver, hvordan de kan forbedres;

8. STØTTER Kommissionens idé om at øge transparensen af foranstaltningerne på energiområdet ved regelmæssigt at offentliggøre en rapport om udviklingen i Fællesskabets energipolitik set i forhold til de aftale energimålsætninger;

9. ANMODER Kommissionen om at fremsætte forslag ud fra det vejledende arbejdsprogram på grundlag af de eksisterende traktater og den eksisterende kompetencefordeling.

(1) EFT nr. C 327 af 7. 12. 1995, s. 3.